
	COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC 


	Bucureşti,
	  30.11.2011

	Nr.
	  26/470




Către,
BIROUL PERMANENT AL
 CAMEREI DEPUTAŢILOR


Vă înaintăm, alăturat, raportul asupra proiectului de lege pentru completarea art.10 din Legea nr.7/2006 privind statutul funcţionarului public parlamentar, trimis comisiei pentru examinare pe fond, cu adresa nr. PL.x 585 din 7 noiembrie 2011.

PREŞEDINTE,

Vasile GHERASIM

Comisia pentru administraţie publică, amenajarea teritoriului şi echilibru ecologic

Telefon: 414-1125, 414-1126; Fax: 314.69.34; e-mail: cp06@cdep.ro

COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC
	Bucureşti,
	30.11.2011

	Nr.
	26/470


R A P O R T      

asupra proiectului de lege pentru completarea art.10 din Legea nr.7/2006 privind statutul funcţionarului public parlamentar


În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. PL.x 585 din 7 noiembrie 2011, cu dezbaterea pe fond, în procedură obişnuită, a proiectului de lege pentru completarea art.10 din Legea nr.7/2006 privind statutul funcţionarului public parlamentar.


Potrivit prevederilor art. 75 din Constituţia României, republicată, şi ale art.92 alin.(9) pct.2, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

Acest proiect de lege a fost adoptat de Senat în forma iniţială, în condiţiile articolului 75 alineatul (2) teza a III-a din Constituţia României, republicată. 

Consiliul Legislativ, prin avizul nr.489 din 2.05.2011, a avizat favorabil, cu observaţii şi propuneri, proiectul de lege.

Guvernul, prin punctul său de vedere (nr.1271/DPSG/26.05.2011), nu susţine adoptarea acestei iniziative legislative.


Propunerea legislativă are ca obiect de reglementare completarea art.10 din Legea nr.7/2006 privind statutul funcţionarului public parlamentar, republicat, cu modificările şi completările ulterioare, cu un nou alineat, alin.(11), în care se propune ca funcţionarul public parlamentar să nu se afle în situaţie de incompatibilitate dacă a fost desemnat printr-un act administrativ, emis în condiţiile legii, să participe în calitate de reprezentant al autorităţii ori instituţiei publice în cadrul unor organisme sau organe colective de conducere constituite în temeiul actelor în vigoare.

Proiectul de lege a fost dezbătut în şedinţa comisiei din 29  noiembrie 2011.

La lucrările comisiei au fost prezenţi 27 deputaţi, din totalul de 28 membri ai comisiei.

Punctul de vedere al Guvernului a fost de respingere a acestei iniţiative legislative din următorul considerent: „regimul juridic aplicabil, conferit prin Statutul funcţionarului public parlamentar, în raport cu natura şi specificul atribuţiilor exercitate de către acesta în cadrul structurilor de specialitate ale Parlamentului, este diferit de regimul juridic general aplicabil funcţionarului public potrivit Statutului funcţionarului public şi care, în situaţia prevăzută de textul legal ce se doreşte a fi preluat, participă în calitate de reprezentant al statului”. „Astfel, din analiză, rezultă că funcţionarii publici parlamentari nu sunt în aceeaşi situaţie cu funcţionarii publici pentru a se putea aplica acelaşi tratament juridic. Aşa cum a precizat şi Curtea Constituţională în jurisprudenţa sa, acelaşi tratament juridic se aplică în situaţii identice”.                                                                                                                                                                                                                                            


În urma examinării intervenţiei legislative şi a opiniilor exprimate de către membrii Comisiei, s-a hotărât, cu unanimitate de voturi, să se supună plenului Camerei Deputaţilor, respingerea proiectului de lege pentru completarea art.10 din Legea nr.7/2006 privind statutul funcţionarului public parlamentar.

În raport de obiectul şi conţinutul reglementării, proiectul de lege face parte din categoria legilor organice.

	PREŞEDINTE,
	SECRETAR,

	Vasile GHERASIM
	Gheorghe CIOCAN


Consilier, Sofia CHELARU

